Xanthoria calcicola

Xanthoria calcicola liken hostokara bat da, kolore hori bizikoa. Europako eskualde epeletan hazten da, Eskandinaviaren hegaldetik Mediterraneo itsasoraino.

 Taxonomia 
Alfred Oxner ukrainar likenologoak deskribatu zuen 1937. urtean. 1998an egindako analisi molekular batek behin betirako bereiztu zituen X. calcicola eta X. parietina.

Xanthoria generoko hainbat espezieren artean diferentzia txikiak daude eta sarritan oker identifikatzen dira. Espezieak X. calcicola, X. parietina, X. elegans eta X. aureola dira.

 Deskribapena 
10 cm inguruko diametrodun zirkuluak eratzen ditu. Kolore hori-laranja bizia izaten du, X. parietina likenak kolore horiagoa du. Harriari ez zaio estuki lotzen, X. parietina bai.

 Habitata 
Tenperatura epelak atsegin ditu. Itsasertzetik hasi eta mendialderaino aurkitu daitekeen likena da. Kaltziodun harrien gainean hazten da, hortik izena, baina ohikoa da zuhaitzen enborreko azalaren gainean ikustea ere. Suedian egindako ikerketa batek erakutsi zuen ez dituela zuhaitzak hobesten, soilik harrizko hormaren bat hurbil duenean hazten baita enborrean.

Eguzkiztapena ongi jasaten du, bai eta hegaztien zirinek eragindako nitrifikazioa ere.

 Ekologia 
Onddo likenikolo batzuek parasitatzen dute X. calcicola: Didymocyrtis slaptoensis, Pyrenochaeta xanthoriae, Didymocyrtis cf. consimilis, Erythricium aurantiacum eta Illosporiopsis christiansenii.

 Bioindikatzailea 
Sizilian konplexu petrokimiko baten ondoko X. calcicola likenetan egindako ikerketa batek adierazi zuen artseniko, kromo, nikel eta vanadio kontzentrazio handiak zituztela. Honek espezie egokia bihurtzen du industria eremuetan bioindikatzaile izateko.

 Erreferentziak 

 Kanpo estekak 

Kategoria:Teloschistales
Kategoria:Euskal Herriko likenak